Denne weekend har apotekerne været travlt beskæftiget med borgere, der gerne vil have et stik med influenzavaccinen. Én af dem er Per Drustrup Larsen, der søndag var forbi apoteket i Brønderslev. - Jeg så, tilbuddet var der. Og det er jo nemt, når der er åbent, siger han. Siden fredag den 1. oktober har folk over 65 år, gravide eller særligt sårbare kunnet få stikket gratis - enten hos egen læge eller i udvalgte Matas-forretninger og på apoteker. Og det gjorde knap 25.000 personer fredag. Det er 45 procent flere end sidste år , hvor godt 17.000 personer blev vaccineret den første dag. Bestilt ekstra vacciner For Per Drustrup Larsen er det første gang, han skal vaccineres mod influenza. - Sidste år nåede jeg det ikke, før der blev udsolgt, fortæller han. Men i år er der indkøbt ekstra mange vacciner, oplyser Sundhedsstyrelsen. Det sker for at forebygge et potentielt øget pres på sundhedsvæsenet. - Der har været halvanden år med corona, hvor folk har været isolerede. Derfor er det vigtigt, at vi sikrer, at immunforsvaret ikke bliver overbelastet af for mange infektioner, siger Charlotte Bugtrup, der er farmaceut ved Brønderslev Apotek. Det er 390 ud af landets 521 apoteker tilbyder et prik i armen. - Som en del af sundhedssektoren synes vi også, vi skal kunne tilbyde det, siger Charlotte Bugtrup, der er farmaceut ved Brønderslev Apotek Flere bør blive vaccineret Indtil den 22. oktober er vaccinerne forbeholdt de udvalgte grupper. Men herefter åbner sundhedssektoren for, at andre kan få et stik. Det sker ifølge Statens Serum Institut mod betaling og under forudsætning af, der er vacciner nok. I år anbefaler Sundhedsstyrelsen desuden, at sundheds- og plejepersonale og børn i alderen 2-6 år bliver vaccineret mod influenza.

Opsummering:
Siden fredag har det været muligt at blive vaccineret mod influenza - hvis man er over 65 år, gravid eller særligt sårbar.